**По т. 4**

**Обсъждане и определяне на приоритетни дейности за финансиране на проекти по превенция и защита от домашното насилие, в съответствие с чл. 6е, ал. 6 от Закона за защита от домашното насилие**

Съгласно чл. 6б, т. 4 от Закона за защита от домашното насилие (ЗЗДН) Националният съвет за превенция и защита от домашното насилие (Националният съвет) разработва Национална програма за превенция и защита от домашното насилие (Национална програма) въз основа на определени приоритетни дейности за финансиране и я внася за приемане от Министерския съвет.

Приоритетните дейности, които могат да се финансират са в рамките на бюджета на Министерския съвет за съответната година и съответно от бюджетите на конкретните разпоредители с бюджет, които ще осъществяват дейност по превенция и защита от домашното насилие. В чл. 6е, ал. 6 от ЗЗДН са посочени, че тези дейности са за програми за превенция на домашното насилие и за специализирани услуги за предоставяне на защита, помощ и подкрепа на лица, пострадали от домашно насилие или в риск.

В тази връзка главният секретар на Министерския съвет изпрати писма до съответните институции и организации за даване на предложения, относно дейности, свързани с превенция и защита от домашно насилие, които следва да бъдат включени като приоритетни в Националната програма за периода от 2024 г. до 2026 г. Поисканата информация касаеше единствено предложения за приоритетни дейности, без конкретни стойности.

Писмата се изпратиха до всички министерства и до Държавната агенция за закрила на детето, Агенцията за социално подпомагане, Агенцията по заетостта, Националния институт на правосъдието, Националното бюро за правна помощ, Комисия за защита от дискриминация, Националното сдружение на общините в Република България и до Висшия съдебен съвет.

В определения срок до 10.02.2024 г. постъпиха предложения за определяне на приоритетни дейности от Министерство на вътрешните работи, от Министерство на икономиката и индустрията, от Министерство на образованието и науката, от Националното бюро за правна помощ, от Националния институт на правосъдието, от Агенцията за социално подпомагане, от Агенцията по заетостта, от Комисията за защита от дискриминация и от Държавна агенция за закрила на детето, **които са подробно представени в таблица, приложение към настоящия доклад.**

До момента отговор с предложения не е получен от Националното сдружение на общините, които изпратиха писмо, че информацията биха могли да ни представят след срока на провеждането на заседанието.

След направен анализ на постъпилите предложения за включване в Националната програма се установи, че те обхващат почти всички възможности, които законодателят подробно е изброил в чл. 6е, ал. 6 от ЗЗДН.

Липсваше предложение за финансирането на проекти за програмата, свързана с мониторинг на прилагането на закона и за специализирани програми за преодоляване на агресията и справяне с гнева за извършителите на домашно насилие.

Администрацята на Министерския съвет има намерение да участва с проектно предложение, свързано с мониторинга на закона, като ще бъде извършена оценка на въздействието на прилагането на мерките за превенция и/или прилагането на закона.

По отношение на специализираните програми за преодоляване на агресията на базата на извършен допълнителен преглед на услугите по превенция и защита, които са финансирани от бюджета на Министерство на правосъдието към неправителствените организации през изминалите няколко години се констатира, че най-често тези организации са кандидатствали с проектни предложения за психологическо консултиране, психотерапия и фамилна терапия за справяне с гнева на извършителите на домашно насилие, телефонно кризисно консултиране и други, което е предпоставка АМС да предложи програмата, свързана с преодоляване на агресията за нейното включване. Допълнително, след крайния срок се получи подобно предложение и от Агенцията за социално подпомагане.

Съгласно чл. 6е, ал. 3 от ЗЗДН органите на изпълнителната власт, органите на местното самоуправление и местната администрация и юридическите лица, които осъществяват дейности по превенция и защита на лицата, пострадали от домашно насилие или в риск разработват, организират изпълнението и изпълняват програмите и услугите, предвидени в Националната програма, като средствата за финансиране на изпълнението на задълженията по програмата се определят на базата на средносрочни тригодишни финансови прогнози, изготвени от съответните организации, имащи ангажименти към изпълнението на дейности от програмата.

 След одобрението на приоритетните дейности от Националния съвет ще бъдат изпратени писма до всички заинтересовани страни, които да ни представят своите тригодишни

прогнози за конкретни проектни предложения, заедно с посочване на срок за изпълнение на дейностите и очаквани резултати от изпълнението на дейностите.

 С оглед на посоченото тук Националният съвет за превенция и защита от домашното насилие одобрява за финансиране на проекти за разработване и изпълнение на следните **програми за превенция на домашното насилие:**

1. работа с органите на съдебната власт;
2. работа с органите на Министерството на вътрешните работи, включително обучение на полицаи и други служители на правоприлагащите органи за идентифициране на случаите на домашно насилие, по протоколи за реагиране и прилагане на съответното законодателство;
3. обучение в учебните заведения за предотвратяване на домашното насилие и насърчаване на равнопоставеността и уважението между половете;
4. обучение на лицата, които извършват превенцията и защитата по закона;
5. мониторинг на прилагането на закона;
6. подготовка и провеждане на информационни кампании, семинари и конференции;

**специализирани услуги за предоставяне на защита, помощ и подкрепа на лица, пострадали от домашно насилие или в риск:**

1. национална телефонна линия за помощ на лица, пострадали от домашно насилие или в риск;
2. социално, психологическо и правно консултиране и специализирани програми за възстановяване и/или защита на лица или деца, жертви на домашно насилие или свидетели, в консултативен център;
3. социално, психологическо и правно консултиране и специализирани програми за възстановяване и/или защита на лица или деца, жертви на домашно насилие или свидетели, в защитено жилище;
4. специализирани програми за преодоляване на агресията и справяне с гнева за извършители на домашно насилие, които включват социално и психологическо консултиране.